
asupra propunerii legislative privind modificarea art.180 din Legea 19/2000 privind sistemul public de pensii şi alte drepturi de asigurări sociale 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea art.180 din Legea 19/2000 privind sistemul public de pensii şi alte drepturi de asigurări sociale, trimisă cu adresa nr.250 din 2 iunie 2003.


La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale, şi are ca obiect de reglementare reintroducerea în cuprinsul articolului a unor texte din forma iniţială a legii, recalcularea tuturor pensiilor aflate în plată la data de 1 aprilie 2001, acordarea unui ajutor în echivalentul a 5 salarii medii brute tuturor persoanelor care au realizat o vechime în muncă de minim 35 de ani, precum şi adăugarea, la punctajul mediu anual realizat, a 0,20 puncte pentru pensiile de asigurări sociale ale agricultorilor.
Comisia propune Plenului respingerea iniţiativei legislative întrucât nu se poate aplica actul normativ în forma propusă, deoarece:
1. În privinţa recalculării pensiilor în plată, iniţiatorii nu propun nici o formulă de calcul a pensiilor; cea din Legea nr.19/2000 nu poate fi aplicată întrucât de-a lungul timpului, condiţiile de vechime în muncă au fost diferite. De exemplu, femeile s-au pensionat cu 20 de ani vechime conform Legii nr.27/1966 privind pensiile de asigurări sociale de stat şi pensia suplimentară, cu 25 de ani vechime conform Legii nr.3/1977 privind pensiile de asigurări sociale de stat şi asistenţă socială şi cu o vechime cuprinsă între 25 şi 30 de ani conform Legii nr.19/2000.
2. Nu există date în carnetele de muncă privind: sporurile cu caracter permanent, vechime totală în muncă, etc., acestea conţinând numai date concrete pentru cei cinci ani din care se forma baza de calcul a pensiei conform Legii nr.3/1977.

3. Referitor la acordarea, la pensionare, a unui ajutor egal cu 5 salarii medii brute pe economie, menţionăm că sistemul public de pensii are la bază principiile contribuţiei şi repartiţiei, conform cărora drepturile de asigurări sociale se cuvin şi se acordă corelativ cu achitarea unei contribuţii şi ca atare acest ajutor ar încălca principiile enunţate.
4. Nu există posibilitatea cuantificării efortului financiar având în vedere că drepturile celor două categorii de pensionari (cei pensionaţi anterior datei de 1 aprilie 2001 – dată la care a intrat în vigoare Legea nr.19/2000 – şi cei pensionaţi ulterior acestei date) au fost stabilite în conformitate cu acte normative care au produs efecte în perioade diferite, respectiv Decretul nr.292/1959, Decretul nr.353/1966, Legea nr.27/1966, Legea nr.3/1977, Legea nr.4/1977 şi Legea nr.80/1992.

De asemenea, precizăm că nu există în baza de date a caselor teritoriale de pensii informaţii referitoare atât la numărul de potenţiali beneficiari cât şi la diferenţa între cuantumul pensiei la plată şi cel recalculat.

La dezbaterea acestei propuneri legislative a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Cecilia Sebe, expert în cadrul Ministerului Muncii, Solidarităţii Sociale şi Familiei.
La lucrările comisiei au fost prezenţi 19 deputaţi, din totalul de 21 membri ai comisiei. Prezentul raport a fost adoptat cu 16 din voturile celor prezenţi.

În urma dezbaterii propunerii legislative în şedinţa din data de 21 octombrie 2003, Comisia propune respingerea acesteia cu 11 voturi pentru, 4 voturi împotrivă şi 1 abţineri.

PREŞEDINTE,



SECRETAR,

